Document ID: 32001R1639

KOMMISSIONENS FORORDNING (EF) Nr. 1639/2001
af 25. juli 2001
om udformning af det minimale og det udvidede EF-program for indsamling af data i fiskerisektoren og om gennemførelsesbestemmelser til Rådets forordning (EF) nr. 1543/2000
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1543/2000 af 29. juni 2000 om fastlæggelse af en EF-ramme for indsamling og forvaltning af fiskeridata, der er nødvendige til gennemførelse af den fælles fiskeripolitik (1), særlig artikel 5, stk. 1, og artikel 8, stk. 1, og
ud fra følgende betragtninger:
(1)
Ved forordning (EF) nr. 1543/2000 fastlægges der en EF-ramme for indsamling og forvaltning af de data, der er nødvendige til vurdering af fiskeressourcernes og fiskerisektorens situation. I den forbindelse fastsættes det i forordningen, at medlemsstaterne skal udarbejde et nationalt program for indsamling og forvaltning af fiskeridata i overensstemmelse med EF-programmerne.
(2)
Derfor må der udarbejdes et minimalt EF-program, der kun omfatter de oplysninger, der er strengt nødvendige for de videnskabelige vurderinger, og et udvidet EF-program, der også omfatter oplysninger, som må formodes at kunne forbedre de videnskabelige vurderinger på afgørende vis.
(3)
Oplysningerne til hvert program bør indsamles i form af vurderingsmoduler, der vedrører fiskerikapacitet, fiskeriindsats, fangster og endelig den økonomiske situation i fiskeriet.
(4)
Medlemsstaternes programmer for indsamling af data til videnskabelige vurderinger bør være forenelig med indsamlingen af data til forvaltning af andre aspekter af den fælles fiskeripolitik og med medlemsstaternes forpligtelser til at indsamle data til EF's statistiske program.
(5)
Der bør fastsættes bestemmelser for overførsel af og adgang til data, herunder om datafortrolighed, og for tekniske ændringer af og undtagelser fra EF-programmerne. Der bør også fastlægges procedurer for overvågning af de nationale programmer.
(6)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -
UDSTEDT FØLGENDE FORORDNING:
Artikel 1
Emne
Det minimale og det udvidede EF-program som omhandlet i artikel 5, stk. 1, i forordning (EF) nr. 1543/2000 udformes hermed som fastsat i bilaget.
I denne forordning fastsættes der også visse gennemførelsesbestemmelser for de data, der skal indsamles under medlemsstaternes nationale programmer.
Artikel 2
Definitioner
I denne forordning forstås ved:
1) »fartøjskategori«: en gruppe fartøjer, der er så homogen som muligt, hvad angår fartøjernes fysiske egenskaber og anvendelse af fiskeredskaber, og som er dannet ved underopdeling af fartøjskategorierne i fjerde flerårige udviklingsprogram (FUP IV)
2) »erhvervsfiskerflåde«: fartøjer, der er registreret og har fiskerilicens, jf. Rådets forordning (EF) nr. 3690/93 (2), eller som på anden måde har tilladelse til erhvervsfiskeri, og som medlemsstaterne ifølge Kommissionens forordning (EF) nr. 2090/98 (3) skal indsende oplysninger om til EF's fiskerfartøjsfortegnelse
3) »fritids- og sportsfiskeri«: alt ikke-erhvervsmæssigt fiskeri
4) »primære data«: data om enkeltfartøjer, fysiske eller juridiske personer eller enkeltprøver
5) »faktisk fiskerikapacitet«: vurdering af fartøjers fiskerikapacitet ved sammenligning af de pågældende fartøjers fangster
6) »nominel fiskerikapacitet«: fiskerikapacitet udtrykt som en fysisk størrelse (maskineffekt eller tonnage) eller en kombination af sådanne størrelser
7) »fiskeriindsats«: for et fartøj, produktet af dets fiskerikapacitet og varigheden af dets fiskeriaktiviteter, og for en gruppe af fartøjer, summen af alle de pågældende fartøjers fiskeriindsats
8) »fangstmetodetype«: anvendelse af et specifikt fiskeredskab eller anvendelse af ét eller flere fiskeredskaber inden for en redskabskategori
9) »opdeling i rum og tid«: en kombination af et tidsinterval og et geografisk område inddelt i underområder
10) »intens prøveudtagning«: undersøgelse af en population i statistisk forstand med hensyn til et parameter, hvis alle individer i den pågældende population rent faktisk måles
11) »forarbejdningsindustri«: virksomheder, der tilbereder og konserverer fisk, skaldyr eller bløddyr, og som fremstiller produkter, der indeholder fisk, skaldyr eller bløddyr
12) »forarbejdningsindustrisektor«: en specifik del af forarbejdningsindustrien alt efter forarbejdningsart (frosne varer, saltede/tørrede varer, røgvarer, dåsekonserves, færdigretter, andre varer) og forsyningslinjer alt efter artsgruppe (demersale arter og dybhavsarter, Thunnidae, andre pelagiske arter end Thunnidae, andre fiskearter, skaldyr, blæksprutter, toskallede bløddyr, andre bløddyr, andet)
13) »aggregerede data«: aggregerede data som defineret i artikel 2, litra b), i forordning (EF) nr. 1543/2000
14) »funktionel enhed«: en operationel gruppering af statistiske rektangler svarende til udbredelsesområdet for en geografisk isoleret biologisk bestand eller gruppe af små biologiske bestande som fastsat i tillæg II
15) »fangster«: den samlede levende vægt af de oprindeligt fangede fisk, dvs. bruttofangst
16) »landinger«: landingerne omregnet til levende vægt, dvs. nominel fangst
17) »genudsætning«: den samlede levende vægt af undermålsfisk, usælgelige fisk eller på anden måde uønskede fisk, der er blevet genudsat ved fangsten eller kort derefter.
Artikel 3
Krav til nationale programmer
De nationale programmer, som medlemsstaterne udarbejder under hensyntagen til EF-programmerne som fastsat i bilaget, skal navnlig omfatte følgende:
a)
sammenhængen med EF-programmerne med beskrivelse af de planlagte foranstaltninger pr. afsnit og henvisning til det pågældende program
b)
analyseelementerne opdelt efter afsnit og program og efter geografisk område som fastsat i niveau 2 i tillæg I
c)
i tilfælde af prøveudtagning en detaljeret beskrivelse af de valgte strategier og de anvendte statistiske skøn, der gør det muligt at anslå præcisionsniveauerne og forholdet mellem omkostninger og præcision
d)
dokumentation for samarbejde og arbejdsfordeling mellem medlemsstaterne.
Programmerne skal resultere i, at der senest den 31. maj 2003 er udarbejdet skøn over de præcisionsniveauer, der er omhandlet i stk. 1, litra c).
Artikel 4
Indsendelse af nationale programmer
Hver medlemsstat indsender hvert år senest den 31. maj ad elektronisk vej sit nationale program som omhandlet i artikel 6 i forordning (EF) nr. 1543/2000.
Artikel 5
Overførsel af data til internationale organisationer
1. Data som omhandlet i denne forordning kan af medlemsstaterne overføres til de relevante internationale organisationer efter disse organisationers specifikke regler og forskrifter.
2. Medlemsstaterne underretter Kommissionen om overførsel af data som omhandlet i stk. 1 og sender efter anmodning Kommissionen en elektronisk kopi.
Artikel 6
Samordning mellem Kommissionen og medlemsstaterne
1. Kommissionen gennemgår de nationale programmer og kontrollerer, at betingelserne i denne forordning er opfyldt.
Hvis Kommissionen ved gennemgangen af et nationalt program konstaterer, at det ikke opfylder ovennævnte betingelser, underretter den straks den pågældende medlemsstat herom og foreslår ændringer af programmet. Medlemsstaten kan derefter indsende et revideret nationalt program.
2. Medlemsstaterne indsender senest den 31. maj 2003 og derefter senest den 31. maj året efter hvert år, hvor programmet har været anvendt, en teknisk aktivitetsrapport, hvori der nærmere redegøres for, hvilke fremskridt der er gjort med hensyn til opfyldelse af de mål, der blev opstillet ved udarbejdelsen af det minimale og det udvidede program.
3. Hver medlemsstat udpeger et organ, i det følgende benævnt »nationalt kontaktorgan«, der er ansvarligt for gennemførelsen af denne forordning.
4. Hver medlemsstat giver senest den 31. maj 2001 Kommissionen og de øvrige medlemsstater nærmere oplysninger om sit nationale kontaktorgan.
5. Det nationale kontaktorgan giver regelmæssigt Kommissionen meddelelse om, hvordan det går med gennemførelsen af de nationale programmer.
Artikel 7
Manglende overholdelse af EF-programmerne
Hvis Kommissionen vurderer, at en medlemsstat ikke overholder forpligtelserne som fastsat i modulerne i EF-programmerne, og den pågældende medlemsstat har modtaget finansiel støtte fra EF til disse moduler, meddeler den det til medlemsstaten, som så iværksætter en administrativ undersøgelse.
Medlemsstaten underretter Kommissionen om forløbet og resultaterne af undersøgelsen og sender, så snart undersøgelsen er færdig, en kopi af rapporten med angivelse af de vigtigste forhold, der ligger til grund for rapporten.
Kommissionen kan beslutte at kræve ethvert uretmæssigt beløb tilbagebetalt med renter for den pågældende periode.
Artikel 8
Tekniske ændringer og undtagelser
1. Kommissionen kan give tilladelse til ændringer af de undersøgelser, der er omhandlet i bilagets afsnit G, punkt 1, nr. iii), på grundlag af en udtalelse fra Den Videnskabelige, Tekniske og Økonomiske Komité for Fiskeri (Scientific, Technical and Economic Committee for Fisheries, i det følgende benævnt »STECF«).
2. Kommissionen kan efter anbefaling fra STECF og efter den procedure, der henvises til i artikel 9, stk. 2, i forordning (EF) nr. 1543/2000, indrømme undtagelser fra forpligtelserne som fastsat i bilagets afsnit H og I.
Artikel 9
Forvaltning af primære og aggregerede data
1. Medlemsstaterne træffer alle fornødne foranstaltninger til at sikre, at primære data, der indsamles i henhold til denne forordning, behandles fortroligt.
2. De primære data opbevares så længe, som det er nødvendigt for at udføre enhver form for relevante arbejdsopgaver, dog mindst i fem år.
3. Hver medlemsstat sikrer, at de aggregerede data vedrørende EF-programmerne indlæses i databaser, som er elektronisk tilgængelige for Kommissionen og de nationale kontaktorganer, jf. artikel 10 og 11.
4. Aggregerede data som omhandlet i stk. 3 må ikke indeholde elementer, der kunne gøre det muligt at identificere enkeltfartøjer eller fysiske eller juridiske personer.
5. Medlemsstaterne skal garantere sikkerheden med hensyn til databehandlingen i deres respektive edb-systemer, navnlig når det i forbindelse med behandlingen er nødvendigt at overføre data via et netværk.
6. Medlemsstaterne træffer alle fornødne foranstaltninger til at beskytte data mod utilsigtet eller uretmæssig destruktion, utilsigtet tab, beskadigelse, videregivelse eller uberettiget konsultation og enhver form for uhensigtsmæssig behandling.
Artikel 10
Kommissionens adgang til data
1. Hvis Kommissionen ønsker at anvende aggregerede data indsamlet i henhold til denne forordning, specificerer den over for de pågældende medlemsstater, hvilke data det drejer sig om.
2. Medlemsstaterne træffer alle fornødne foranstaltninger til at muliggøre fjernkonsultation af de pågældende data eller af en kopi heraf inden 20 arbejdsdage.
3. Hvis en medlemsstat ikke kan imødekomme Kommissionens anmodning om dataadgang, underretter den straks Kommissionen herom med angivelse af årsagen.
4. Hvis Kommissionen har oprettet en datafil på basis af medlemsstaternes data, må den højst opbevares i 20 arbejdsdage fra den dato, hvor anmodningen om data blev fremsat, og datafilen skal derfor destrueres, medmindre Kommissionen har fået en specifik skriftlig tilladelse fra de pågældende medlemsstater til at opbevare den længere.
Artikel 11
Medlemsstaternes adgang til data
1. Medlemsstaterne træffer de fornødne foranstaltninger til at gøre det lettere for kontaktorganerne i de øvrige medlemsstater at få adgang til databasen med de aggregerede data.
2. Ved en eventuel suspension af adgangen til data, der falder ind under denne forordning, meddeler medlemsstaterne Kommissionen og de øvrige medlemsstater årsagen hertil.
3. Hvis et nationalt kontaktorgan ønsker at få adgang til en anden medlemsstats data, sender dette organ en anmodning til det nationale kontaktorgan, der er ansvarlig for adgangen til de pågældende data. Det nationale kontaktorgan skal imødekomme anmodningen senest ti arbejdsdage efter den dato, hvor anmodningen blev fremsat, og begrunde et eventuelt afslag.
4. Medlemsstaterne kan indgå aftaler eller IT-protokoller om elektronisk adgang for at lette adgangen til databaserne. De underretter straks Kommissionen herom. Udgifterne til adgang til databaserne afholdes af det nationale kontaktorgan, der anmoder om adgang.
Artikel 12
Fortrolighed
Medlemmerne af STECF og deltagerne i de møder, den arrangerer, må ikke kopiere data med henblik på anvendelse uden for mødet, og det gælder såvel de fulde data som uddrag heraf.
Artikel 13
Ikrafttræden
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juli 2001.

Labels: 12
15
6